**Informatīvais ziņojums**

**„Par valsts budžeta finansējuma mērķa maiņu, nodrošinot Dziesmu un deju svētku tradīcijas saglabāšanas un ilgtspējas nozīmīgu faktoru – tautas tērpa darināšanu un valkāšanu”**

**Ievads**

Informatīvais ziņojums „Par valsts budžeta finansējuma mērķa maiņu, nodrošinot Dziesmu un deju svētku tradīcijas saglabāšanas un ilgtspējas nozīmīgu faktoru – tautas tērpa darināšanu un valkāšanu” (turpmāk – informatīvais ziņojums) sagatavots, lai nodrošinātu Dziesmu un deju svētku tradīcijā iesaistītās mērķgrupas (vairāk nekā 2 000 Latvijas un ārvalstu latviešu māksliniecisko kolektīvu) un plašākas sabiedrības izglītošanu, nostiprinot tautas tērpa darināšanas un valkāšanas tradīcijas.

**I. Situācijas apraksts**

Laikā no 2015.gada 25.jūnija līdz 28.jūnijam Latvijā notika VIII Ziemeļu un Baltijas valstu dziesmu svētki (turpmāk – Svētki), kuru ietvaros Mežaparka Lielajā estrādē, Rīgā notika svētku Noslēguma koncerts (pavisam kopā 8 000 dalībnieku, t.sk. 6 500 kora dziedātāju no Latvijas un ārvalstīm). Svētku viena no nozīmīgām misijām bija noslēgt Latvijas kā prezidējošās valsts Eiropas Padomē Kultūras programmu. Svētku rīkotājs – Latvijas Nacionālais kultūras centrs. Svētku sagatavošanu un norisi nodrošināja piešķirtais finansējums no valsts budžeta 502 583 *euro* apmērā, t.sk. Latvijas prezidentūras Eiropas Savienības Padomē sekretariāta piešķirtais finansējums 97 457 *euro* un 24 180 *euro*, kas tika piešķirti un izlietoti Svētku norisei no valsts budžeta atlikuma, kas radās, sadalot 2015.gada valsts budžeta mērķdotāciju māksliniecisko kolektīvu, kuru dibinātāji nav pašvaldības, vadītāju darba samaksai un valsts sociālās apdrošināšanas obligātajām iemaksām. Svētku izdevumu segšanai tika izmantoti ieņēmumi no koru dalības maksām un biļešu tirdzniecības 58 606 *euro* apmērā.

Atbilstoši Publisko izklaides un svētku pasākumu drošības likuma 10.panta otrās daļas 1.punktam un 4.punktam, Svētku Noslēguma koncerta mēģinājumos un koncerta laikā Mežaparka Lielās estrādes teritorijā atradās, un savas kompetences ietvaros uzdevumus veica Valsts ugunsdzēsības un glābšanas dienests (turpmāk – VUGD) un Neatliekamās medicīniskās palīdzības dienests. Lai minētie dienesti Svētku Noslēguma koncertā un mēģinājumos varētu nodrošināt tiem noteikto uzdevumu izpildi, abiem dienestiemtika piešķirts finansējums **-** kopā 17038 *euro* apmērā. Minētā summa bija daļa no valsts budžeta atlikuma (pavisam kopā 24 180 *euro* apmērā), kas radās, sadalot 2015.gada valsts budžeta mērķdotāciju māksliniecisko kolektīvu, kuru dibinātāji nav pašvaldības, vadītāju darba samaksai un valsts sociālās apdrošināšanas obligātajām iemaksām.

 Kultūras ministrija izvērtēja iespēju 2015.gadā piešķirtās valsts budžeta mērķdotācijas māksliniecisko kolektīvu, kuru dibinātāji nav pašvaldības, vadītāju darba samaksai un valsts sociālās apdrošināšanas obligātajām iemaksām kopējo atlikumu 24 180 *euro* apmērā ((37 kol. x 322,40 *euro* x 2 līdzdalības intensitātes koeficients) + (1 kol. x 322,40 *euro*) = 24 180 *euro*) novirzīt izdevumu segšanai, kas radušies saistībā ar Svētku organizēšanu, kā arī Dziesmu un deju svētku tradīcijas ilgtspējas nodrošināšanai, t.sk.:

 1. Veselības ministrijai 11 205 *euro* apmērā (uzturēšanas izdevumu transferts) par sniegto neatliekamo medicīnisko palīdzību Svētku laikā;

2. Iekšlietu ministrijai 5 833 *euro* apmērā (uzturēšanas izdevumu transferts) par VUGD nodrošinātajiem drošības pasākumiem Svētku laikā;

3. Latvijas Nacionālajam kultūras centram 7142 *euro* apmērā Dziesmu un deju svētku tradīcijas saglabāšanas un attīstības pasākumiem 2015.gadā.

Šādu valsts budžeta finansējuma sadali no valsts budžeta mērķdotācijas atlikuma apstiprināja Ministru kabinets saskaņā ar 2015.gada 28.jūlija sēdes protokollēmuma (prot. Nr.36 59.§) „Noteikumu projekts „Kārtība, kādā tiek sadalīta valsts budžeta mērķdotācija to māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām, kuru dibinātāji nav pašvaldības”” 2.punktu, kurā tika noteikts sekojošais:

„2. Atļaut Kultūras ministrijas programmā 21.00.00 "Kultūras mantojums" 2015.gadā piešķirtās valsts budžeta mērķdotācijas māksliniecisko kolektīvu, kuru dibinātāji nav pašvaldības, vadītāju darba samaksai un valsts sociālās apdrošināšanas obligātajām iemaksām 2015.gada atlikumu 24 180 EUR apmērā novirzīt izdevumu segšanai, kas radušies saistībā ar VIII Ziemeļu un Baltijas valstu dziesmu un deju svētku organizēšanu, kā arī Dziesmu un deju svētku tradīcijas ilgtspējas nodrošināšanai, tai skaitā:

2.1. 11 205 *euro* apmērā Veselības ministrijai par sniegto neatliekamo medicīnisko palīdzību VIII Ziemeļu un Baltijas valstu dziesmu un deju svētku laikā;

2.2. 5 833 *euro* apmērā Iekšlietu ministrijai par Valsts ugunsdzēsības un glābšanas dienesta nodrošinātajiem drošības pasākumiem VIII Ziemeļu un Baltijas valstu dziesmu un deju svētku laikā;

2.3. 7 142 *euro* apmērā Latvijas Nacionālajam kultūras centram Dziesmu un deju svētku tradīcijas saglabāšanas un attīstības pasākumiem 2015.gadā.”

Iekšlietu ministrijai finansējums 5833 *euro* apmērā tika piešķirts saskaņā ar Finanšu ministrijas 2015.gada 26.augusta rīkojumu Nr.324 „Par papildu apropriāciju” 1.1.1.apakšpunktu, kas noteica:

„1. Pamatojoties uz likuma par budžetu un finanšu vadību 9.panta 13.¹daļas 1.punktu, palielināt likumā „Par valsts budžetu 2015.gadam”:

1.1.noteikto apropriāciju valsts budžeta izpildes procesā veikto valsts pamatbudžeta savstarpējo transfertu izmantošanai 20914 *euro* apmērā no Kultūras ministrijas budžeta programmas 21.00.00 „Kultūras mantojums”, tās ietvaros veicot pārdali starp izdevumu kodiem atbilstoši ekonomiskajām kategorijām, uz:

1.1.1. Iekšlietu ministrijas budžeta programmu 07.00.00 „Ugunsdrošība, glābšana un civilā aizsardzība” 5833 *euro* apmērā, lai segtu izdevumus, kas saistīti ar sabiedriskās kārtības nodrošināšanu Baltijas un Ziemeļu valstu dziesmu svētku laikā Rīgā, kas notika 2015.gada 25. – 28.jūnijā; [...]”.

Pamatojoties uz 2015.gada 8.oktobra VUGD Rīgas reģiona pārvaldes priekšnieka majora A.Vasiļevska ziņojumu VUGD priekšniekam pulkvedim O.Āboliņam: „Sakarā ar to, ka „Baltijas un Ziemeļu valstu dziesmu svētku” pasākumos bija nepieciešams iesaistīt mazāku skaitu personāla un speciālo ugunsdzēsības transporta līdzekļu, samazinājās izdevumi. Lūdzu pārskaitīt neizmantoto summu 3803.13 *euro* apmērā Latvijas Nacionālajam kultūras centram”, Latvijas Nacionālajam kultūras centram 2015.gada 8.oktobrī tika pārskaitīts atlikums 3803,13 *euro* apmērā, jo konkrētajam mērķim tika izlietots mazāk sākotnēji plānoto un valsts budžeta pieprasījumā piešķirto budžeta līdzekļu. Saņemtās un pārdalāmās summas starpība 2,13 *euro* veidojas tādēļ, ka finansēšanas plānā izdevumi sadalījumā pa ekonomiskās klasifikācijas kodiem (turpmāk – EKK) tiek noapaļoti uz augšu.

**II. Nepieciešamā finansējuma mērķa maiņa**

Ņemot vērā to, ka valsts budžeta finansējums VUGD par nodrošinātajiem drošības pasākumiem Svētku laikā netika izlietots pilnībā, nepieciešams mainīt finansējuma mērķi un, veicot finanšu līdzekļu pārdali, piešķirt valsts budžeta finansējumu 3801 *euro* apmērā Latvijas Nacionālajam kultūras centram nemateriālā kultūras mantojuma, jo īpaši, Dziesmu un deju svētku tradīcijas saglabāšanas un ilgtspējas nozīmīga faktora – tautas tērpa darināšanai un valkāšanai – stiprināšanai.

Minētā finansējuma ietvaros tiks nodrošināta izdevuma (metodiskā materiāla) „Apģērba attīstība Zemgalē 19.gadsimtā” (autore Aija Jansone) tipogrāfijas un fotomateriālu izdevumu apmaksa (EKK 2239) (pielikums). Pārējos izdevumam nepieciešamos līdzekļus (autoratlīdzība metodiskā materiāla dizaina un maketa izveidei, tulkošanas pakalpojumu apmaksai, kā arī daļēji – fotomateriālu nodrošinājumam) Latvijas Nacionālais kultūras centrs plāno nodrošināt no saviem līdzekļiem.

Izdevuma potenciālie lietotāji ir apmēram 2 000 Latvijas, kā arī apmēram simts ārvalstu latviešu mākslinieciskie kolektīvi, kas regulāri piedalās Dziesmu un deju svētku tradīcijas saglabāšanā. Izdevuma lietotājs var būt ikviens interesents, t.sk. izglītības iestādes, tādējādi izdevumam ir potenciāls sasniegt plašu sabiedrības daļu.

**III. Kopsavilkums**

Ņemot vērā to, ka, īstenojot savā kompetencē esošo uzdevumu izpildi Svētku laikā, VUGD ir radies valsts budžeta līdzekļu atlikums 3801 *euro* apmērā, tiek lūgts veikt līdzekļu pārdali Latvijas Nacionālajam kultūras centram, ļaujot valsts budžeta finansējumu 3801 *euro* apmērā izlietot Latvijas Nacionālā kultūras centra izdevuma (metodiskā materiāla) „Apģērba attīstība Zemgalē 19.gadsimtā” (autore Aija Jansone) tipogrāfijas un fotomateriālu izdevumu apmaksai (EKK 2239).

Izdevuma mērķis ir nodrošināt Dziesmu un deju svētku tradīcijā iesaistītās mērķgrupas (vairāk nekā 2 000 Latvijas un ārvalstu latviešu māksliniecisko kolektīvu) un plašākas sabiedrības izglītošanu, nostiprinot tautas tērpa darināšanas un valkāšanas tradīcijas.

Kultūras ministre                D.Melbārde

Vīza: Valsts sekretārs S.Voldiņš

04.12.2015. 9:11

1112

S.Pujāte

Tālr.67228985; fakss 67227405

Signe.Pujate@lnkc.gov.lv